Folketing
2002-04-11

Jeg kan gøre det kort. Jeg skal blot meddele, at Enhedslisten af to grunde vil stemme imod det forslag, som regeringspartierne har fremsat. Den ene grund er, at vi er imod indholdet, som er den her fradragsordning til virksomhederne. Men den anden grund er, at det er en uskik, at man pakker tingene ind i ord, som tilsyneladende slet ikke har noget med sagen at gøre. Der står nogle ord i det forslag, som ikke har noget konkret indhold, medmindre man, fordi man har fulgt debatten meget grundigt, ved, at det, det handler om, er en fradragsordning til virksomhederne. Jeg vil godt opfordre regeringspartierne til uanset alle andre politiske uenigheder, at de, når de fremover fremsætter beslutningsforslag, så skriver det, de handler om, i teksten, således at folk, der ser teksten, har mulighed for at forholde sig til, hvad indholdet går ud på.